Μια πόλη με σκιά: το πράσινο που χάνουμε και η ευκαιρία της ΣΒΑΑ
του Διονύση Τρωϊάνου*
Όποιος περπατά τα τελευταία χρόνια στο Αργοστόλι το βλέπει — και το βλέπω κι εγώ καθημερινά: οι πλάκες και το μπετό κερδίζουν έδαφος, το πράσινο υποχωρεί. Ο ευκάλυπτος του ΝΟΑ, οι πικροδάφνες της οδού Ιθάκης, τα πεύκα στην παιδική χαρά στο Κλειστό, η μικρή πλατεία στη συμβολή Ανδρέα Μεταξά και Φωτεινού Πανά — δέντρα και γωνιές που χαρακτήριζαν την ταυτότητα της πόλης χάθηκαν, χωρίς αντικατάσταση. Και δεν πρόκειται για ζήτημα αισθητικής μόνο. Στην εποχή της κλιματικής κρίσης, τα δέντρα είναι ασπίδα: ρίχνουν τη θερμοκρασία, φιλτράρουν τον αέρα, προσφέρουν σκιά, κάνουν την πόλη βιώσιμη για τους κατοίκους και φιλόξενη για τους επισκέπτες.
Υπάρχει και μια αλήθεια που σπάνια λέγεται: η φύτευση είναι το φθηνότερο έργο που μπορεί να κάνει ένας Δήμος και ταυτόχρονα αυτό με τη μεγαλύτερη απόδοση. Ένα δέντρο κοστίζει ελάχιστα μπροστά σε οποιαδήποτε υποδομή, και η ωφέλειά του μετριέται σε δεκαετίες. Ένας πλάτανος σε μια πλατεία, μια περγουλιά, μια μπουκαμβίλια που στολίζει ένα στενό δεν είναι απλώς «πράσινο» — είναι οι εικόνες που παίρνει μαζί του κάθε επισκέπτης, κομμάτια της συλλογικής μας μνήμης.
Με αυτό το σκεπτικό, κατέθεσα στη δημόσια διαβούλευση για τη Στρατηγική Βιώσιμης Αστικής Ανάπτυξης (ΣΒΑΑ) Αργοστολίου – Ληξουρίου, στο πλαίσιο του Προγράμματος «Ιόνια Νησιά 2021–2027», συγκεκριμένη πρόταση για το αστικό πράσινο, εκ μέρους της δημοτικής παράταξης «Κεφαλονιά, νησί για όλους». Ζητώ τέσσερα θεσμικά βήματα:
1. Ολοκληρωμένη μελέτη αστικού πρασίνου για όλη την πόλη — και αντίστοιχα για το Ληξούρι — με σωστή επιλογή ειδών ανά θέση, πρόγραμμα φυτεύσεων και προϋπολογισμό.
1. Δημόσιο μητρώο δέντρων, κοπών και επαναφυτεύσεων, ώστε καμία απώλεια να μη μένει χωρίς αντικατάσταση.
1. Διαφανή διαδικασία με διαπαραταξιακή επιτροπή για κάθε απόφαση κοπής δέντρων.
1. Υποχρεωτικό ελάχιστο ποσοστό φύτευσης σε κάθε νέα ανάπλαση, για να αντιστραφεί επιτέλους η λογική «πρώτα οι πλάκες, μετά βλέπουμε».

Η πρότασή μου συνοδεύεται από δεκατέσσερις συγκεκριμένες, χαμηλού κόστους παρεμβάσεις. Ενδεικτικά:
1. Να σταματήσει το εξοντωτικό κλάδεμα των μουριών, ώστε να εξελιχθούν σε κανονικά δέντρα σκιάς, και να αποκατασταθεί η φύτευση σε Αντώνη Τρίτση και Βεργωτή.
1. Να ενισχυθεί άμεσα το πράσινο στο έργο της παραλιακής, όπου από τη Σισσιώτισσα έως την Ανδρέα Μεταξά είναι ανεπαρκές και πιο πέρα σχεδόν ανύπαρκτο.
1. Να φυτευτούν δέντρα σκιάς σε πεζόδρομους, πλατείες και στην οδό Ριζοσπαστών.
1. Μπουκαμβίλιες στα δημοτικά κτίρια, για χρώμα και ζωντάνια.
1. Ψευδοπιπεριές στον Κούταβο, από το Σουλάτσο έως το Στάδιο, και συνέχιση της σειράς των ευκαλύπτων έως το νησάκι.
1. Περγουλιές στη Δημοτική Αγορά και πράσινο στα μεγάλα πάρκινγκ της πόλης.
1. Δέντρα στον χώρο του ΝΟΑ, εκεί όπου χάθηκε ο ιστορικός ευκάλυπτος.
1. Ένας «πράσινος διάδρομος» με φυσικές αψίδες από το μπαστούνι των κρουαζιερόπλοιων έως το Μαϊστράτο.
1. Υπεραιωνόβιες ελιές — ζωντανά μνημεία του τόπου μας — μπροστά από την Περιφέρεια και το Δημαρχείο.

Σκεφτείτε τον επισκέπτη που κατεβαίνει από το κρουαζιερόπλοιο ένα καυτό πρωινό του Ιουλίου. Τι θα αντικρίσει στη διαδρομή του προς την πόλη: μια γυμνή προκυμαία εκτεθειμένη στον ήλιο, ή μια σκιασμένη διαδρομή με δέντρα που μυρίζουν τόπο; Η απάντηση σε αυτό το ερώτημα είναι επιλογή σχεδιασμού — και η ΣΒΑΑ είναι η ευκαιρία να γίνει η σωστή επιλογή, με όρους δεσμευτικούς: κατάλογο έργων, προϋπολογισμό, χρονοδιάγραμμα και μετρήσιμους στόχους, όχι άλλη μία διακήρυξη προθέσεων.
Το πράσινο δεν είναι πολυτέλεια ούτε διακόσμηση. Είναι η φθηνότερη επένδυση με τη μεγαλύτερη απόδοση για την ποιότητα ζωής μας και για την εικόνα του τόπου. Αρκεί να το αποφασίσουμε — και να το φυτέψουμε.
Λεζάντες συνημμένων φωτογραφιών
ΦΩΤΟ 1 – Πλατεία_Μεταξά_Πανά_2011: Η πλατεία στη συμβολή των οδών Ανδρέα Μεταξά και Φωτεινού Πανά το 2011, με τα δέντρα της.
ΦΩΤΟ 2 – Πλατεία_Μεταξά_Πανά_2025: Η ίδια πλατεία σήμερα.
ΦΩΤΟ 3 – Ευκάλυπτοι_Κούταβος: Οι ευκάλυπτοι στο Κούταβο — μια σειρά που πρέπει να συνεχιστεί.
ΦΩΤΟ 4 – Ψευδοπιπεριά: Δέντρο ψευδοπιπεριάς, όπως αυτά που έχουν φυτευτεί στο τουριστικό λιμάνι της Αγίας Ευφημίας.
ΦΩΤΟ 5 – Πράσινες_αψίδες: Φυσικές αψίδες πρασίνου — έτσι φαντάζομαι τον «πράσινο διάδρομο» από το μπαστούνι της κρουαζιέρας έως το Μαϊστράτο.
ΦΩΤΟ 6 – Υπεραιωνόβια_ελιά: Υπεραιωνόβια ελιά στην Άβυθο της Λειβαθούς (πηγή: ΟΦΥΠΕΚΑ) — ζωντανά μνημεία σαν αυτό προτείνω να τοποθετηθούν μπροστά από την Περιφέρεια και το Δημαρχείο.


Η πλήρης πρόταση κατατέθηκε στη δημόσια διαβούλευση της ΣΒΑΑ Αργοστολίου – Ληξουρίου.
Το πλήρες κείμενο εδώ nisigiaolous.gr: Δ. Τρωιάνος: Πρόταση για το αστικό πράσινο και τη φύτευση δέντρων στο Αργοστόλι
Διονύσιος Τρωϊάνος,			 Δημοτικός Σύμβουλος Αργοστολίου

Δημοτική Παράταξη «Κεφαλονιά, νησί για όλους»

